थ्रीस्टारले लियो बदला
थ्रीस्टार क्लबले विभागीय टोली एपीएफसँग तीन दिनभित्रै बदला लिएको छ । थ्रीस्टारले चितवनको विकास रनिङ सिल्ड फाइनलमा शनिबार बेहोरेको हारको बदला झापा गोल्डकपमा लिएको हो ।
बिर्तामोड — थ्रीस्टार क्लबले विभागीय टोली एपीएफसँग तीन दिनभित्रै बदला लिएको छ । थ्रीस्टारले चितवनको विकास रनिङ सिल्ड फाइनलमा शनिबार बेहोरेको हारको बदला झापा गोल्डकपमा लिएको हो ।थ्रीस्टारले डोमालाल राजवंशी रंगशालामा सोमबार १–० ले विजयी हुँदै सेमिफाइनल पुगेको हो । थ्रीस्टारको जितमा विदेशी खेलाडी अजायी मार्टिन नायक बने । उनले दोस्रो हाफको ११ औं मिनेटमा गोल गर्दै टोलीलाई अग्रता दिलाए । सुनील बलको क्रसमा मार्टिनले गोल गर्दा रंगशालाका करिब ३ हजारमध्ये आधाभन्दा बढी दर्शकलाई खुसी तुल्यायो । रोमाञ्चक खेलको पहिलो हाफभर थ्रीस्टार हाबी देखिन्थ्यो । पाँचौं मिनेटमा थ्रीस्टारका सुनील बलले गरेको प्रहार एपीएफका गोलरक्षक राजु नगरकोटीले बिफल पारे । त्यसअघि अनन्त तामाङको प्रहार पोस्टबाहिर गएको थियो । २० औं मिनेटमा सुनीलकै पासमा मार्टिनले पाएको वन भर्सेज वन बल दायाँ बार हुँदै बाहिरियो । एपीएफका हरि कार्कीले २४ औं मिनेटमा राम्रो मौका गुमाए । उनको प्रहार गोलरक्षक एलन न्यौपानेले रोके । थ्रीस्टारका नीराजन खड्काले २६ औं मिनेटमा दीपक राईको पासमा पाएको खुला अवसर सदुपयोग गरेनन् । फ्रि–किक अवसरमा थ्रीस्टारकै डिफेन्डर रजिन धिमालले गोल असफल भए । उनको प्रहार पोस्ट माथिबाट बाहिर गयो । ४१ औं मिनेटमा बुद्ध चेम्जोङको प्रहार गोलरक्षक एलनले पन्च गरे । रिबाउन्ड हुँदा मार्टिनले प्राप्त मौका गुमाएका थिए । पहिलो हाफभर थ्रीस्टारको दबाब झेलेको एपीएफले दोस्रो हाफपछि केही सुधारोन्मुख खेल देखायो । तर, अन्तिम समयसम्म गोल भने गर्न सकेन । ११ औं मिनेटमा थ्रीस्टारले गोल गरेलगत्तै एपीएफले पनि गोल फर्काउने मौका प्रशस्त पायो । तर थ्रीस्टारका बलिया डिफेन्डर रजिन धिमाल र अनन्त तामाङले कुनै मौका नै दिएनन् । दोस्रो हाफपछि पनि मार्टिनले प्रशस्त अवसर पाए । एउटा अवसर गोलरक्षकले कठिनसँग रोके । दोस्रो प्रहार बार बाहिर गयो । उता एपीएफका आशीष लामाले निकालेको पासमा नवीन लामाले गोलरक्षक बिट हुँदाको अवस्थामा पनि गोल गर्न नसक्नु एपीएफको दुभागर््य बन्यो । अन्तिम समयमा एपीएफले विपक्षी डिफेन्डर अनन्तको सानो गल्तीको फाइदा उठाउन सक्थ्यो, तर सकेन । एपीएफका प्रशिक्षक रत्नकाजी महर्जनले निरन्तर खेल खेल्नुपरेका कारण खेलाडीले आराम नपाउँदा पराजय बेहोर्नुपरेको बताए । दुई दिनअघि मात्र चितवनमा खेलेर झापा आएको बताउँदै उनले मैदानबारे जानकारी नभएकाले खेल्न सहज नभएको बताए । थ्रीस्टारका प्रशिक्षक मेघराज केसीले स्कोर गर्न नसक्दा सोचेअनुसार नतिजा निस्कन नसकेको बताए । उनले ६०–४० खेलको अवस्थामा हुँदा समेत एकमात्र गोल भएको बताए । एक गोल हुँदा खेल प्रतिस्पर्धात्मक भएजस्तो देखिएको उनको भनाइ थियो । म्यान अफ द म्याच थ्रीस्टारका अजायी मार्टिन भए । उनले २५ हजार रुपैयाँ पुरस्कार प्राप्त गरे । आजको खेल मनाङ मस्र्याङदीविरुद्ध सहारा क्लब